Αυτοί είναι οι φάκελοι που δόθηκαν στους υπουργούς από τον Μητσοτάκη

Αν και ήταν ήδη γνωστό πως ο Κυριάκος Μητσοτάκης ερχόταν περισσότερο έτοιμος από ποτέ να αναλάβει τη διακυβέρνηση της χώρας και πάλι όμως τους υπουργούς περίμενε μια έκπληξη αφού σήμερα, στο πρώτο υπουργικό συμβούλιο της νέας κυβέρνησης, τους περίμενε ένας φάκελος με όλα όσα πρέπει να τρέξουν.

Οι μεγάλοι μπλε φάκελοι με τις οδηγίες και τους στόχους που θέτει ο πρωθυπουργός για κάθε υπουργείο, μοιράστηκαν σήμερα στα μέλη της νέας κυβέρνησης, τονίζοντας τους στόχους και τις προτεραιότητες του πρωθυπουργού.

«Σήμερα, όλοι οι Υπουργοί παρέλαβαν έναν φάκελο με τους στόχους μας ανά υπουργείο, το πρόγραμμα δράσης μας ως τον Δεκέμβριο και ένα 6μηνιαίο σχέδιο πρωτοβουλιών. Η κυβέρνηση θα λειτουργήσει με αυστηρά χρονοδιαγράμματα και διαρκή αξιολόγηση» τουίταρε ο Κυρ. Μητσοτάκης.

Ο Κυριάκος Μητσοτάκης φαίνεται αποφασισμένος να κάνει πράξη όλα όσα είχε αναγγείλει προεκλογικά και να καταφέρει με σκληρή δουλειά να υλοποιήσει το πρόγραμμα του για να καταφέρει η χώρα να γυρίσει σελίδα. Χαρακτηριστικά είπε ότι «Μας περιμένει όλους πολύ σκληρή δουλειά, έχω απόλυτη εμπιστοσύνη στις δυνατότητές μας να αλλάξουμε την Ελλάδα» και πρόσθεσε πως «δεν έκρυψα προεκλογικά τη φιλοδοξία μου η κυβέρνηση να λειτουργήσει ως καλοκουρδισμένη μηχανή».

Παράλληλα, αναφέρθηκε και στην πολιτική ατζέντα των επόμενων ημερών όπου ανακοίνωσε ότι στις 17 Ιουλίου η νέα κυβέρνηση θα ορκιστεί στη Βουλή, στις 18 Ιουλίου θα ψηφιστεί ο Κώστας Τασούλας ως πρόεδρο της Βουλής ενώ στις 20 με 22 Ιουλίου θα γίνουν οι προγραμματικές δηλώσεις. Ο κ. Μητσοτάκης θέλησε επίσης να τονίσει πως η Βουλή θα λειτουργήσει όλο το καλοκαίρι δείχνοντας ότι θα κάνει πράξη την φράση του για «σκληρή δουλειά».

Αξίζει να αναφερθεί ότι μετά την παροχή ψήφου εμπιστοσύνης, όπως είπε ο κ. Μητσοτάκης, θα κατατεθεί το πρώτο μας νομοσχέδιο για το επιτελικό κράτος και μία εβδομάδα μετά, το πρώτο φορολογικό με τις πρώτες μειώσεις φόρων.

Πηγή: Parapolitika.gr